Borgfirðingabók 2006 - ársrit Sögufélags Borgarfjarðar , er komin út . Þetta er 7. árgangur ritsins og er það að þessu sinni 210 blaðsíður í meðalstóru broti og ágætlega myndskreytt . Í ritinu er fjöldi ritgerða um sagnfræðileg og bókmenntaleg efni og frásagnir af störfum ýmissa félaga og stofnana í Borgarfirði . Frásagnir í Borgfirðingabók teigja anga sína vítt um héraðið enda Borgarfjörður landstórt svæði og sagnfræðilegra fanga víða að leita frá blómlegri tíð . Efni Borgfirðingabókar að þessu sinni er fjölbreytt og víða komið við . Þannig má segja að ritið hafi vaxið ágætlega og ekki laust við að lesandanum finnist útgefendum hafa töluvert vaxið ásmegin . Í ritinu rifjar t.d. Helgi Jónas Ólafsson upp minningar frá síldveiðum árið 1944 , Guðmundur Gunnarsson frá Gestsstöðum ritar minningar sínar frá sama ári sem margar tengjast vegagerð um héraðið og Vífill á Ferstiklu segir frá hernámsárunum í Hvalfirði svo dæmi séu tekin . Hvítsíðungum er gerð býsna góð skil í þessu hefti . Í ritinu er m.a. að finna áður óbirt kvæði eftir Guðmund Böðvarsson skáld frá Kirkjubóli , Hvítárvísur . Þá fjallar nýlega látinn öðlingsmaður ; Páll Jónsson frá Hóli , um Hvítá og samskipti sín og bernskuminningar við ána sem liðaðist um bæjarfótinn á Bjarnastöðum . Böðvar Guðmundsson skáld fjallar um Þuríði Jónsdóttur fóstru móður hans og konuna sem hafði þá rausn hjartans sem ekki er öllum gefin . Bókmenntalega mætti segja að eitt merkasta efni þessara árgangs ritsins sé ritgerð eftir Helgu Kress prófessor sem nefnis ; “ En eg er hér ef einhver til mín spyrði ” og fjallar um borgfirskar skáldkonur í íslenskri bókmenntahefð . Þá fjallar Elísabet Haraldsdóttir um Andakílsskóla ; skapandi skóla í grænni sveit og Ásdís Einarsdóttir segir frá 40 ára sögu Heiðarskóla . Fjölmargir fleiri rita minningarbrot og frásagnir ýmsar sem fróðlegt verður að teljast og mikilsvert að fært sé á prent til að forða glötun . Hér hefur einungis fátt eitt verið nefnt til sögunnar . Sem Borgfirðingur hrífst ég af dugnaði þess fólks sem tekur að sér söfnun , varðveislu og útgáfu slíkra heimilda sem félagar í Sögufélagi Borgarfjarðar gera . Í erli hversdagsins finnst e.t.v. mörgum núlifandi slík heimildasöfnun lítt merk , en verðmætin og gildi slíkrar vinnu sem að baki liggur , verða seint ofmetin og eykst þegar fram líða stundir . Með slíkum ritum er forðað frá eilífri gleymsku ýmsu sem vert er að varðveita og snertir alla Borgfirðinga . Formaður Sögufélags Borgarfjarðar er Snorri Þorsteinsson frá Hvassafelli . Með honum í ritnefnd Borgfirðingabókar sitja sem fyrr Snjólaug Guðmundsdóttir á Brúarlandi og Þóra Magnúsdóttir kennari á Kleppjárnsreykjum sem ættuð er frá Hallkelsstaðahlíð . Ritstjóri Borgarfirðingabókar er Finnur Torfi Hjörleifsson . Líkt og áskrift að héraðsfréttablöðum ætti að vera skylda hvers heimilis sem hefur metnað til að fylgjast með nærumhverfi sínu , er ekki síður mikilvægt að íbúar styðji við bakið á útgáfu Sögufélagsins með áskrift að ritverkinu sem sýnilega er komið til að vera . Borgfirðingar geta verið stoltir af útgáfu sem þessari .